SKUPNO POROČILO EVROPSKEMU PARLAMENTU IN SVETU

Posebno upravno območje Macao: letno poročilo za leto 2014

Povzetek

Evropska unija in njene države članice od izročitve Macaa celinski Kitajski pred 15 leti pozorno spremljajo politični in gospodarski razvoj v Posebnem upravnem območju (v nadaljnjem besedilu: PUO) Macao po načelu „ena država, dva sistema“. Da bi Komisija izpolnila svojo zavezo Evropskemu parlamentu iz leta 1999, izdaja letno poročilo o napredku Macaa.

Evropska unija upošteva politiko „ena Kitajska“ in spoštuje izvajanje načela „ena država, dva sistema“ v Macau.

Leta 2014 je minilo 15 let, odkar je Portugalska izročila Macao Ljudski republiki Kitajski. Kitajski predsednik Xi Jinping je obletnico obeležil z obiskom Macaa, kjer je vodil inavguracijo nove vlade.

EU je prepričana, da se je načelo „ena država, dva sistema“ ne glede na izzive leta 2014 še naprej uspešno izvajalo v korist PUO Macao, celotne Kitajske in mednarodne skupnosti. Glavni upravitelj Chui Sai On je bil znova izvoljen in je nastopil svoj drugi mandat. Volilna kampanja je potekala v skladu z določbami iz ustave, pri čemer so volili člani volilnega odbora. Kandidat je bil samo en, tako kot pri volitvah glavnega upravitelja v letih 2009 in 2004. Čeprav ustava Macaa ne določa uvedbe splošne volilne pravice za volitve glavnega upravitelja, javnost vse bolj razpravlja o tem vprašanju in o tem, ali bi morali organi oblasti obravnavati ureditve za spodbujanje večjega sodelovanja javnosti v volitvah in zagotovitev, da se za mesto poteguje več kandidatov.

Še naprej so se spoštovale temeljne pravice in svoboščine prebivalcev Macaa. Sprejeti so bili pozitivni ukrepi za izboljšanje položaja delavcev migrantov ter v zvezi z bojem proti nasilju v družini in trgovini z ljudmi. Mediji v Macau so še naprej omogočali izražanje veliko različnih stališč. Vendar je svoboda medijev ogrožena zaradi samocenzure, kadrovskih politik in ovir, kot je onemogočanje dostopa do tiskovnih konferenc. Po odločitvi, da se dvema profesorjema, ki sta javno izražala svoje politično stališče, pogodba ne bo podaljšala, je postala vprašljiva tudi akademska svoboda.

Tržno gospodarstvo Macaa je ostalo uspešno, vendar je na gospodarsko rast negativno vplivalo zmanjšanje prihodkov igralništva, od katerih je PUO preveč odvisno. Glavna prednostna naloga je izboljšati življenja navadnih državljanov, ki se srečujejo z vse višjimi življenjskimi in stanovanjskimi stroški. Gospodarsko sodelovanje in povezovanje Macaa s celinsko Kitajsko, zlasti s provinco Guangdong, hitro napreduje ter prispeva k odpravi pomanjkanja zemljišč in človeških virov v Macau. Premestitev Univerze v Macau na otok Hengqin je bil prelomni dogodek v zvezi s tem, saj je Hengqin del ozemlja celinske Kitajske, univerza pa je pod pristojnostjo Macaa. Posodobiti je treba delovanje vlade in pravosodja Macaa ter povečati njuno učinkovitost, vključno z boljšim upravljanjem človeških virov.

Odnosi med EU in Macaom so še naprej cveteli, pri čemer so se hitro širili njuni trgovinski odnosi in večal se je portfelj sodelovanja na podlagi gospodarske, izobraževalne in okoljske politike. Prednostne naloge za leto 2015 vključujejo sodelovanje na področjih večanja raznolikosti gospodarstva, pravnih zadev in regulativnih zadev v zvezi z gospodarstvom.

Politični razvoj

Glavni upravitelj PUO Macao Chui Sai On je leta 2014 zaključil svoj prvi petletni mandat in je bil znova izvoljen za opravljanje drugega mandata. Inavguracija je potekala 20. decembra, vodil pa jo je kitajski predsednik Xi Jinping.

To ponovno imenovanje je potekalo v skladu z volilnim postopkom iz ustave, ki je vključeval nominacije v okviru 400-članskega volilnega odbora, ki ga sestavljajo predvsem provladne osebnosti in politiki, in pozneje glasovanje v okviru istega odbora. Trenutni glavni upravitelj Chui Sai On je bil kot edini kandidat nesporno znova izvoljen, pri čemer je prejel 95,96-odstotno podporo ali 380 od 396 glasov. Nesporno je bil izvoljen tudi leta 2009, tako kot prejšnji glavni upravitelj na volitvah leta 2004. Kot kaže, volilna zakonodaja Macaa ne spodbuja konkurenčnega postopka nominacij. Zato bi lahko organi PUO Macao obravnavali spremembo nekaterih določb volilnega sistema.

Volilni postopek je spodbudil razpravo o uvedbi splošne volilne pravice v Macau. V odziv je Chui Sai On med volilno kampanjo navedel, da namerava centralno vlado Kitajske obvestiti o stališčih prebivalcev Macaa glede demokracije. Skupine za demokracijo so navedle, da ni pokazal nobenega namena, da bo v svoj manifest vključil načrt za popolno demokracijo.

Tri skupine aktivistov so 30. avgusta izvedle neuradno glasovanje o volitvah glavnega upravitelja, pri čemer je 95 % od 8 688 udeležencev podprlo uvedbo splošne volilne pravice do volitev leta 2019. Vlada PUO Macao in urad za zvezo pri centralni vladi Kitajske sta civilni referendum razglasila za nezakonit. Organi organizatorjem niso dovolili spodbujanja glasovanja na javnih mestih, sodišče na zadnji stopnji pa je odklonilo sojenje v zvezi s pritožbo zoper odločitev organov. Po mnenju nekaterih pravnih strokovnjakov spadata udeležba na neuradnem referendumu in spodbujanje tega referenduma na področje svobode izražanja, ki je zaščitena z ustavo. Na plenarnem zasedanju zakonodajne skupščine 18. novembra so zakonodajalci glasovali proti predlogu zakonodajalcev za demokracijo o vključitvi razprave o uvedbi splošne volilne pravice v Macau.

Macao se od Hongkonga razlikuje v tem, da njegova ustava in drugi zakonodajni akti ne dopuščajo možnosti splošne volilne pravice. Kljub temu je odbor ZN o državljanskih in političnih pravicah marca 2013 pozval vlado PUO Macao k predložitvi načrta za prehod k enakopravni in splošni volilni pravici. V odziv je vlada znova poudarila svoje pridržke glede člena 25 Mednarodnega pakta o državljanskih in političnih pravicah. Organi bi morali kljub temu obravnavati vprašanje, kako spodbuditi večje sodelovanje javnosti pri volitvah glavnega upravitelja, s čimer bi povečali legitimnost funkcije glavnega upravitelja in javno podporo zanjo ter okrepili dobro upravljanje.

Politike

Glavni upravitelj Chui Sai On je v svojem političnem nagovoru z dne 11. novembra, tj. zadnjem nagovoru v svojem prvem mandatu, predstavil pregled dela vlade v letu 2014 ter določil politike in načrtovani proračun za leto 2015. Ob pregledu preteklih petih let je ugotovil, da je vlada vzpostavila dolgoročne mehanizme na petih področjih, ki so tesno povezana z vsakodnevnim življenjem ljudi – socialno varstvo, zdravstveno varstvo, izobraževanje, socialna stanovanja in razvijanje talenta. Odhodki na navedenih petih področjih ter na področjih javne varnosti in gospodarskih storitev so se vsako leto povečali, in sicer s 53,9 % splošnega proračuna leta 2010 na 67,6 % leta 2013.

Čeprav so bila vprašanja v zvezi s preživetjem v okviru vladne politike vedno precej pomembna, so pridobila dodaten pomen po neprimerljivih majskih demonstracijah, ki se jih je po ocenah udeležilo 20 000 ljudi. Povod demonstracij je bil osnutek zakona, s katerim bi se najvišjim uradnikom zagotovili pokojninski paketi in imuniteta pred pregonom zaradi kazenskih obtožb v zvezi z dejavnostmi v času opravljanja mandata. Protestniki so opozorili tudi na vprašanja, kot so vse višji življenjski stroški, zdravstveno varstvo, socialna stanovanja, javni prevoz in onesnaženost. Po demonstracijah je glavni upravitelj navedel, da mora biti vlada bolj odprta družbi in okrepiti posvetovanje z državljani.